Transnistrië, amptelik die Pridnestrowiese Moldawiese Republiek (Roemeens (Moldawies): Република Молдовеняскэ Нистрянэ / Republica Moldovenească Nistreană, Russies: Приднестровская Молдавская Республика / Pridnestrofskaja Moldafskaja Respoeblika, Oekraïens: Придністровська Молдавська Республіка / Pridnistrofska Moldafska Respoeblika), is volgens internasionale reg 'n deel van Moldowa, maar vorm sedert 1992 'n de facto onafhanklike republiek, wat net deur Abchasië, Nagorno-Karabach en Suid-Ossetië as 'n onafhanklike staat erken word. Ná die onafhanklikheid van Moldowa van die Sowjetunie het 'n konflik met die Transnistriese regering ontstaan en die gebied het op 2 September 1990 eensydig sy onafhanklikheid verklaar. Sedert 1992 vorm die gebied 'n de facto republiek en word nie van Moldowa gekontroleer nie. Transnistrië is aan die grens tussen Moldowa en die Oekraïne geleë en die hoofstad is Tiraspol. Transnistrië het 'n oppervlakte van 4 163 km² en het in 2007 altesaam 537 000 inwoners gehad. Op 18 Maart 2014 het Transnistrië ná die voorbeeld van die Krim 'n aansoek om lidmaatskap binne die Russiese Federasie gestel. "КОНСТИТУЦИЯ ПРИДНЕСТРОВСКОЙ МОЛДАВСКОЙ РЕСПУБЛИКИ". Официальный сайт Президента ПМР (in Russies). Geargiveer vanaf die oorspronklike op 25 November 2016.